9. การควบคุมภายใน

  บริษัทฯ ให้ความสำคัญต่อระบบควบคุมภายในเป็นอย่างยิ่ง
  เพื่อเป็นการป้องกันความเสียหายที่จะเกิดขึ้นกับบริษัทฯ โดยรวม บริษัทฯ ได้กำหนดเป้าหมาย
  แผนการดำเนินงาน กลยุทธ์ และวิธีการขั้นตอนปฏิบัติงานไว้อย่างชัดเจน และเหมาะสม
  สามารถใช้เป็นแนวทางปฏิบัติและวัดผลได้อย่างชัดเจน

  เพื่อให้มั่นใจว่าบริษัทฯ มีระบบการควบคุมภายในและการตรวจสอบที่ดี บริษัทฯ
  ได้กำหนดให้คณะกรรมการตรวจสอบ เป็นผู้ประเมินระบบการควบคุมภายในของบริษัทฯ
  เป็นประจำอย่างน้อยปีละ 1 ครั้ง และรายงานให้คณะกรรมการรับทราบ
  หลังการประเมินแต่ละครั้ง

  ในปี 2554 คณะกรรมการตรวจสอบได้ทำการประเมินระบบการควบคุมภายในของบริษัท ฯ
  โดยการทบทวนซักถามข้อมูลจากฝ่ายบริหาร แล้วสรุปความเห็นได้ว่า
  ระบบการควบคุมภายในของบริษัทฯ ในส่วนต่าง ๆ 5 ส่วน คือ องค์กร และสภาพแวดล้อม
  การบริหารความเสี่ยง การควบคุมการปฏิบัติงานของฝ่ายบริหาร
  ระบบสารสนเทศและการสื่อสารข้อมูล และระบบการติดตาม มีการควบคุมภายในที่เพียงพอ

  องค์กร และสภาพแวดล้อม

  บริษัทฯ มีโครงสร้างองค์กร
  และสภาพแวดล้อมที่ส่งเสริมให้การปฏิบัติงานเป็นไปอย่างมีประสิทธิภาพ และมีการควบคุมภายใน
  ที่เพียงพอ มีการแบ่งแยกหน้าที่ความรับผิดชอบของแต่ละฝ่ายอย่างแน่ชัด
  เพื่อประโยชน์ในการติดตามตรวจสอบ ในการดำเนินงาน
  บริษัทฯได้จัดทำคู่มือการปฏิบัติงานในหน่วยงานหลัก และมีการปรับปรุงระบบงานย่อย เพื่อ
  ให้มีประสิทธิภาพที่รัดกุม และลดการทำงานที่ซ้ำซ้อน
  เพื่อให้ทุกฝ่ายปฏิบัติงานภายใต้มาตรฐานเดียวกัน นอกจากนี้
  ยังได้กำหนดเป้าหมายการดำเนินธุรกิจที่ชัดเจนในแต่ละปีโดยคำนึงถึงปัจจัยต่าง ๆ เช่น
  ภาวะเศรษฐกิจ สภาพตลาด และ สภาพการแข่งขัน
  และมีการตั้งมาตรฐานการวัดผลงานอย่างชัดเจน

  การบริหารความเสี่ยง

  บริษัทฯได้มีการติดตามปัจจัยความเสี่ยงต่าง ๆ เช่น แนวโน้มการเปลี่ยนแปลงทางด้านภาษีอากร
  การเพิ่มขึ้นของ ราคาวัตถุดิบ และต้นทุนอื่น เพื่อประเมินผลกระทบ
  และเตรียมการให้ธุรกิจคงสภาพดำเนินการอยู่ได้ และได้มีการสื่อสาร ให้ผู้บริหาร
  และพนักงานทราบถึงสถานการณ์โดยการประชุมพนักงานในหน่วยงานต่างๆ
  เพื่อสรุปสถานการณ์สภาพแวดล้อมและการดำเนินการของกิจการ รวมทั้ง
  ปัจจัยความเสี่ยงที่จะมีต่อผลการดำเนินงาน ต่อการขาย ต่อต้นทุน และการทำกำไรของบริษัทฯ
  และป้องกันโดยการออกคำสั่ง และระเบียบปฏิบัติในเรื่องต่างๆ เป็นระยะๆ อย่างสม่ำเสมอ
  ในแต่ละหน่วยงานผู้บริหารสูงสุดของหน่วยงานนั้น ๆ
  จะเป็นผู้รับผิดชอบงานการบริหารความเสี่ยงที่เกี่ยวข้องกับหน่วยงานของตน

  การควบคุมการปฏิบัติงานของฝ่ายบริหาร

  บริษัทฯ ได้กำหนดขอบเขต อำนาจหน้าที่ และอำนาจการอนุมัติของฝ่ายบริหารไว้โดยชัดเจน
  โดยคำนึงถึงการแบ่งแยกหน้าที่ความรับผิดชอบในการอนุมัติ การบันทึกรายการ
  และการดูแลจัดเก็บออกจากกัน ในการทำธุรกรรมกับผู้ถือหุ้นรายใหญ่ กรรมการ และผู้บริหาร
  ได้มีมาตรการในการอนุมัติ โดยต้องผ่านที่ประชุมคณะกรรมการ และผู้อนุมัติต้องไม่มีส่วนได้เสีย
  ในธุรกรรมดังกล่าว โดยธุรกรรมนั้นต้องก่อให้เกิดผลประโยชน์สูงสุดสำหรับบริษัทฯ
  ได้มีการนำคู่มือการอนุมัติ ซึ่งกำหนดระดับการอนุมัติการกระทำรายการต่าง ๆ รวมถึง
  นโยบายเกี่ยวกับตรวจนับทรัพย์สินทุกรายการให้ครบทุกรายการ ภายใน 3 ปี
  โดยกำหนดหน้าที่ของผู้ที่ต้องรับผิดชอบในการตรวจนับ การจดบันทึก และการกระทบยอด
  และกำหนดให้มีการ สุ่มตรวจนับทรัพย์สินโดยฝ่ายตรวจสอบภายในในแผนการตรวจสอบของบริษัทฯ

  ระบบสารสนเทศ และการสื่อสารข้อมูล

  ในการเสนอข้อมูลต่อคณะกรรมการ บริษัทฯ ได้เสนอข้อมูลที่ถูกต้องสมบูรณ์
  และมีเนื้อหาจำเป็นต่อการตัดสินใจของคณะกรรมการ นอกจากนี้การจัดเก็บข้อมูล
  และการจัดทำบัญชีของบริษัทฯ ยังเป็นไปตามมาตรฐานการบัญชี และผ่านการตรวจสอบ
  พิจารณาจากคณะกรรมการตรวจสอบ และผู้สอบบัญชีของบริษัทฯ ด้วย

  ระบบการติดตาม

  บริษัทฯ ได้จัดให้มีการติดตามการปฏิบัติตามเป้าหมายที่วางไว้อย่างสม่ำเสมอ
  และได้รายงานให้คณะกรรมการทราบถึง ผลการดำเนินงานในการประชุมคณะกรรมการ 6
  ครั้งต่อปี หากมีการเปลี่ยนแปลงปัจจัยในการดำเนินธุรกิจที่เป็นสาระสำคัญ บริษัทฯ
  จะมีการประมาณการใหม่เพื่อให้สอดคล้องกับปัจจัยการดำเนินธุรกิจที่เปลี่ยนแปลงไป